###### Številka:00703-8/2019-3

Datum: 17. 9. 2019

###### Z A P I S N I K

###### 6. redne seje Občinskega sveta Občine Renče-Vogrsko,

###### ki je bila v torek, 17. septembra 2019, ob 16.30 uri

###### v dvorani Zorana Mušiča v kulturnem domu v Bukovici.

Sejo je sklical in vodil župan Občine Renče-Vogrsko Tarik Žigon. Začela se je ob 16.30 uri.

**Vabljeni:** člani občinskega sveta, občinska uprava in mediji.

**Na seji so prisotni:**

1. člani občinskega sveta in župan:

Vanda Ožbot, Marko Furlan, Aleš Furlan, Boris Čoha, Andraž Furlan, Urban Martinuč, Žan Bric, Karmen Furlan, Marko Švara, Viktor Trojer, Jožef Hvalica, Dušan Nemec, Radovan Rusjan, Florida Petelin, Borut Zorn in Tarik Žigon.

Opravičeno odsotni: /

2. občinska uprava.

Župan pozdravi vse prisotne in ugotovi sklepčnost.

V nadaljevanju da župan v obravnavo in potrditev zapisnik 5. redne seje. Pove, da so že po pošiljanju gradiva v zapisniku naredili popravek, ki je bil tehnične narave, in sicer so na strani 13 popravili iz 1. 11. v 1. 1.

Vanda Ožbot

Pove, da je na strani 23 [pravilno stran 22] napačen priimek, in sicer piše Vesna Furlan namesto Vesna Pahor.

Aleš Furlan

Ima še en popravek na strani 5 v tabeli, piše, da je rezultat glasovanja: navzočih 15, za 8, proti 6, v tabeli pa jih je proti označenih 5.

Župan da na glasovanje zapisnik 5. redne seje z omenjenima popravkoma.

**Rezultat glasovanja:**

NAVZOČI: 15

ZA: 14

PROTI: 0

|  |  |  |
| --- | --- | --- |
|  | ZA | PROTI |
| Vanda Ožbot | X |  |
| Marko Furlan | X |  |
| Aleš Furlan | X |  |
| Boris Čoha | X |  |
| Andraž Furlan | X |  |
| Urban Martinuč | X |  |
| Žan Bric | X |  |
| Karmen Furlan | X |  |
| Marko Švara | X |  |
| Viktor Trojer |  |  |
| Jožef Hvalica | X |  |
| Dušan Nemec | X |  |
| Radovan Rusjan | X |  |
| Florida Petelin | X |  |
| Borut Zorn | X |  |

*Zapisnik 5. redne seje je potrjen.*

**Ad. 1) Obravnava in sprejem dnevnega reda**

Župan da na glasovanje predlog dnevnega reda:

1. Obravnava in sprejem dnevnega reda,
2. Akcijski načrt »Občina po meri invalidov« v Občini Renče-Vogrsko za obdobje 2019-2023 *(poročevalci: Vladka Gal Janeš, višja svetovalka I in mag. Valter Adamič)*
3. Poročilo župana in pregled sklepov prejšnje seje,
4. Vprašanja in pobude svetnikov,
5. Sklep o razveljavitvi Sklepa o razrešitvi člana Odbora za gospodarstvo in proračun (*poročevalec: Viktor Trojer, predlagatelj),*
6. Sklep o razveljavitvi sklepa o imenovanju člana Odbora za gospodarstvo in proračun (*poročevalec: Viktor Trojer, predlagatelj),*
7. Sklep o imenovanju člana Sosveta za večjo varnost občanov (*poročevalka: Florida Petelin, predsednica KMVVI),*
8. Sklep o soglasju Glasbeni šoli Nova Gorica k porabi presežka prihodkov nad odhodki iz leta 2018 *(poročevalka: Vladka Gal Janeš, višja svetovalka I)*
9. Sklep o soglasju Osnovni šoli Kozara k porabi presežka prihodkov nad odhodki iz leta 2018 *(poročevalka: Vladka Gal Janeš, višja svetovalka I)*
10. Sklep o seznanitvi s polletnim poročilom Občine Renče-Vogrsko za obdobje januar–junij 2019 *(poročevalec: Tarik Žigon, župan)*
11. Razno

**Rezultat glasovanja:**

NAVZOČI: 15

ZA: 15

PROTI: 0

|  |  |  |
| --- | --- | --- |
|  | ZA | PROTI |
| Vanda Ožbot | X |  |
| Marko Furlan | X |  |
| Aleš Furlan | X |  |
| Boris Čoha | X |  |
| Andraž Furlan | X |  |
| Urban Martinuč | X |  |
| Žan Bric | X |  |
| Karmen Furlan | X |  |
| Marko Švara | X |  |
| Viktor Trojer | X |  |
| Jožef Hvalica | X |  |
| Dušan Nemec | X |  |
| Radovan Rusjan | X |  |
| Florida Petelin | X |  |
| Borut Zorn | X |  |

*Dnevni red je soglasno sprejet.*

**Ad. 2) Akcijski načrt »Občina po meri invalidov« v Občini Renče-Vogrsko za obdobje 2019–2023**

Župan preda besedo višji svetovalki Vladki Gal Janeš.

* Vladka Gal Janeš

Pove, da je Akcijski načrt Občina po meri invalidov v Občini Renče-Vogrsko za obdobje 2019–2023 od dneva sprejema dalje nastal na podlagi sklepa Občinskega sveta o izhodiščih. Koordinator tega projekta mag. Valter Adamič je sam pregledal vse te točke in jih umestil v načrt. Po sprejemu ga bodo poslali Zvezi delovnih invalidov Slovenije, ki podeljuje listino Občina po meri invalidov – pogoj, da listino obdržijo. 4. 9. je predlog obravnaval Svet za invalide v razširjeni sestavi, sodelovale so tudi druge nevladne organizacije in Odbor za družbene dejavnosti. Ta načrt v Občini Renče-Vogrsko vključuje tudi starejše na enakovreden način, saj so pogosto tudi gibalno ovirani. V Svetu za invalide so imenovali tudi predstavnika društev upokojencev iz občine.

Valter Adamič

Pove, da so on in pomočniki hodili po občini, se zahvali vsem, ki so pri tem pomagali. Nikjer ni imel zaprtih vrat, je pa k zadevi pristopil tako, da je pri stvareh, kjer je dvomil, šel sam pogledat zadeve – npr. pokopališče v Bukovici, ki so ga omenili na seji Občinskega sveta: z vozičkom ni uspel priti noter, tako da je bila pripomba upravičena. Največ energije so porabili za izdelavo analize, kjer so šli v detajle od dostopnosti do izobraževanja, šolstva. Pridobili so tudi načrt šolskih poti, ki so ga naredili v šoli. Vse tisto, kar je bilo že narejeno, so uporabili. Zahvalil bi se tudi svetnikom, ki so mu pomagali. Skupaj so pripravili zelo kvaliteten akcijski načrt, katerega osnova je bila analiza. Načrt je sestavljen iz 4 poglavij: opomnik, analiza, akcijski načrt, zakonodaja. Zaupana mu je bila naloga s strani župana, da je koordinator projekta Občina po meri invalidov in predsednik Sveta za invalide, tako da bodo delovali precej operativno. Konec leta bodo šli skozi analizo in pregledali, kaj so naredili in kako. Začetek naslednjega leta bodo dobili tudi kakšne pobude svetnikov in iz okolja, v katerem delujejo. So nadgradili projekt Občina po meri invalidov. Upa, da bodo sledili zakonu o enakosti. Izpostavi starejše, racionalno se mu zdi, da se vključi tudi bolnike in starejše, ki nimajo statusa invalida, a so lahko ovirani na različne načine. Začeli že v Občini Miren-Kostanjevica. Doda, da je Občina Šempeter-Vrtojba začela postopek pridobitve listine Občina po meri invalidov, kar pomeni, da bodo lahko tri majhne občine združile moči in skupaj kandidirale za evropska sredstva, saj so sredstva največji problem, saj občine nimajo velikih sredstev za ta namen.

Župan preda besede predsedniku Odbora za družbene dejavnosti Borutu Zornu.

Borut Zorn

Pove, da so imeli to točko in so Akcijski načrt pregledali in ga potrdili na 1. dopisni seji v taki obliki, kot je bil predlagan, saj je bil podrobno obdelan s strani uprave, g. Adamiča in druge ekipe.

Župan odpre razpravo. Razprave ni.

Župan da Akcijski načrt »Občina po meri invalidov« v Občini Renče-Vogrsko za obdobje 2019–2023 na glasovanje.

**Rezultat glasovanja:**

NAVZOČI: 15

ZA: 15

PROTI: 0

|  |  |  |
| --- | --- | --- |
|  | ZA | PROTI |
| Vanda Ožbot | X |  |
| Marko Furlan | X |  |
| Aleš Furlan | X |  |
| Boris Čoha | X |  |
| Andraž Furlan | X |  |
| Urban Martinuč | X |  |
| Žan Bric | X |  |
| Karmen Furlan | X |  |
| Marko Švara | X |  |
| Viktor Trojer | X |  |
| Jožef Hvalica | X |  |
| Dušan Nemec | X |  |
| Radovan Rusjan | X |  |
| Florida Petelin | X |  |
| Borut Zorn | X |  |

*Akcijski načrt »Občina po meri invalidov« v Občini Renče-Vogrsko za obdobje 2019–2023 je soglasno sprejet.*

**Ad. 3 Poročilo župana in pregled sklepov prejšnje seje**

Župan preide na naslednjo točko dnevnega reda, in sicer poročilo župana, odgovori na pobude in vprašanja ter pregled sklepov prejšnje seje.

* Okolje in prostor: zaključna dela na Zadružnem domu Vogrsko, zaključna dela na cesti Brje, nasipanje makadamskih cest, namestitev 3 dodatnih klim v vrtcu Vogrsko, pridobivanje pobud za izvedbo participativnega proračuna, dela na POŠ Bukovica končana, vrtec v zaključni fazi, uredili igrišče na mivki ob šoli v Bukovici, manjša dela na cestah v Bukovici, dela na nasipu Bazaršček ob bivšem Mizarju in ob Lakenessu, izvedla so se dela participativnega proračuna: ureditev srečevališč krajanov (Lakeness), cestno ogledalo v Britofu, dela na ureditvi rimskega parka Britof, projekti participativnega proračuna v Renčah: kanalizacija Renški trg in Renški podkraj, srečevališče v Mohorinih, izvedena dela na cesti Lukežiči–Arčoni, cestno ogledalo v Žigonih, uredilo se je občinsko stanovanje Trg 9 – pripravljeno na vselitev, druga in v teku tretja košnja občinskih cest in javnih poti, manjša dela režijskega obrata.
* Družbene dejavnosti: tradicionalni sprejem najboljših devetošolcev, slavnostni dvig zastave ob dnevu državnosti, aktivna športna in kulturna društva v času počitnic – prireditve in tekmovanja, obisk šol na prvi šolski dan – dober vpis: Vogrsko 14, Renče 24, Bukovica 8, novi prostori za šolarje v Bukovici, prenova glasila z novo rubriko – poročanje o delu občinske uprave, zaključevanje razpisov za društva, v oktobru bo razpisni postopek za štipendije.
* Turizem in kmetijstvo: Kolesarska dirka po Sloveniji, Konjeniške poti prijavljene na natečaj za naj tematsko pot – ocenjevanje komisije, na Lakenessu otvoritev telovadnice na prostem, brezplačne otroške delavnice na gradu Rihmberk v sklopu projekta KUL-STIK, prostovoljna skupina z Madžarske je čistila vojaška pokopališča, nadaljevanje načrtovanja muzeja 1. svetovne vojne na prostem – Vinišče, Konjeniške poti prijavljene na 2. poziv LAS za izbor operacij za uresničevanje ciljev SLR, še odprta razpisa za kmetijstvo.
* Razno: občinska uprava uspešno opravila certifikacijo ISO Standard, zaključeno javno naročilo za nakup cisterne za potrebe PGD Renče-Vogrsko.
* Sklepi, sprejeti na 5. redni seji, so bili poslani zavodom in objavljeni v Uradnih objavah št. 8 in 10.
* Razpis za izvajanje šolskega prevoza so ponovili, ker je presegal proračunsko postavko, nova ponudba je bila nižja, tako da so še privarčevali.

**Ad 4.) Vprašanja in pobude svetnikov**

Župan preide na naslednjo točko dnevnega reda, in sicer vprašanja in pobude svetnikov.

* Aleš Furlan

Prvo ima o večnamenski dvorani na Vogrskem, ker je slišal, da so bila nasprotovanja, da bi bilo potrebno obnavljati ceste. Pove, da je bil le predlog. Tudi za dvorano Renče bi lahko rekli, da ne bi bilo potrebno dograjevati, če na primer Oševljek potrebuje različne obnove. Večnamenska dvorana je potrebna za celotno občino – je dobil mail, kjer piše, da bi potrebovali za potrebe vadbe 2 x tedensko, so iskali na različnih krajih, na koncu so dobili v Šempetru, kar pomeni, da so take dvorane zelo zasedene. Tudi občinska društva bi potrebovala dvorano – npr. hokej.

Glede cest, ki naj bi bile bolj potrebne za jih urediti; v participativnem proračunu je bilo na Vogrskem za 5.000 evrov izglasovano, da se uredi pohodna pot od hiše 21 do viadukta, a ni mu jasno, kod se bo tam sprehajali, ker je državna cesta. Je šel pogledat s predsednikom KS Vogrsko Nejcem Gorjanom, ni primerno za sprehajanje, ker je hrupno. Pripravljeni so za ureditev te poti dati 10.000 €, za en mostiček, malo gramoza in očiščenje robidovja. Pri predsedniku KS je prišla ugodna ponudba za ureditev tistih 300 m asfalta. Na Odboru za okolje in prostor so izbrali, da se tega ne bo izvajalo, ker je samo ena hiša. Njegovo mnenje je, da bi bilo potrebno urediti vse ceste, ne glede na to, katera bo prva in katera zadnja. Prvo je treba urediti tiste, ki že imajo dokumentacijo. Glede na to, da je bila ugodna ponudba, zakaj se jo je zavrnilo. Ali delajo smotrno in gospodarno? Gasilcem namenjajo 230.000 €, tudi še kakšna druga taka stvar se bo dobila. Na Vogrskem ima kultura 100-letno tradicijo, a imajo zelo malo prostorov. Bukovica in Renče imata dvorano. Tudi bivši župan je povedal, da zakaj bi se preko Glasbenega društva Nova povabilo vogrinski pihalni orkester, ker bo uničil večer. Zakaj se sramujejo svojih društev in dejavnosti. Zanima ga, ali se bo delalo smotrno, da se bo denar porazdelilo v vse tri KS ali se bo vlagalo le v eno.

Župan

Mu delno že odgovori, da je bil v avgustu izveden popis vseh makadamskih cest po občini, se jih je dalo ovrednotiti. Odbor za okolje in prostor je pregledal celotno občino in določil, katre bi bile prednosti. Porajajo se dvomi, ali se naredi v vseh treh po malo ali v kateri več. Dobivajo nižje cene asfalta, tako da se bo dalo uredit. Niso vse ceste v lasti občin, zato morajo urediti dokumentacijo. Delalo se bo smotrno glede na prilive.

* Vanda Ožbot

Zanima jo, če je občina poslala dopis na Slovenske železnice za vzdrževanje proge in postaje na Volčji Dragi, saj je ne vzdržuje nihče. Pred leti, ko je bila predsednica KS, so poslali in so poslali cestno za ureditev. Glede na to da imajo igralnico, okolico, bi bilo potrebno nekaj urediti.

Drugo vprašanje ima glede OPN-ja. 28. 5. 2018 so šle uradne objave, kjer je pisalo, da naj dajo vlogo, da se popravi OPN. Kdaj bo javna razgrnitev teh sprememb.

Kdaj se bo izvajalo nadstrešnico iz projekta LAS KUL-STIK v Bukovici.

Pred časom je rekla, da nekateri ljudje gradijo mejne zidove na javnem dobrem. Morajo zaščititi, kar je javno dobro. Potrebno je urediti, narediti geodetske izmere, ki naj jih plača tisti, ki je posegal. Imajo poti, ki potekajo po dvoriščih, parcela pa je izven območja, ki je javno dobro. Naj se predvidi tudi take parcele, je že omenila eno na Vogrskem – Boršt–Stara Gora, kjer je potrebno odkupiti 65 m² zemljišča.

Župan

Ji odgovori, da bodo na Slovenske železnice poslali dopis. Kosijo na stroške občine, v resnici je pa njihovo delo in strošek.

Glede OPN-ja bodo povabljeni svetniki na pregled vlog, ki jih je pregledal krajinski arhitekt Fabčič. Obdelane so bile vse vloge, ki so prišle do 31. 12. 2018. Bodo skupaj pogledali in zbrali pobude, da dajo predloge s strani občine.

Nadstrešnica je predvidena za letos, a glede na prilive, ki bodo v proračunu, bodo verjetno šli v realizacijo proti koncu leta, saj je potrebno dobiti sredstva nazaj.

Meje in zidanje: se je že posredovalo v redarstvo in inšpekcije, ki so izdali sankcije. Se bodo morali sestati z Medobčinsko upravo, da se pogovorijo, so jih pozvali tudi na te stavbe, ki rastejo sredi njiv.

Poti po dvoriščih in javno dobro: so se odločili, da bodo pripravili paket teh poti, ki jih je veliko, da sprejmejo kar v celoti. Če ne bo šlo vse v enega, bi naredili dva, tri.

* Jožef Hvalica

Vpraša, ali ima občina podatke, kaj je s krožišče z avtoceste na cesto Volčja Draga–Ozeljan, v kateri fazi je, projektiranje, terminski plan.

Drugo je vezano na participativni proračun. Ko so sprejemali in se dogovarjali, je bilo rečeno, da bodo izbrali ljudje. Opozarja, da se lahko spreminja, a je potrebno o tem ljudi obvestiti. Če se ugotovi, da je nekaj potrebno spremeniti, je prav, ampak ti ljudje, ki so dobili pravico in možnost izbire projektov, imajo pravico, da so obveščeni in podajo svoje mnenje.

Župan

Kar se tiče krožišča, mu odgovori, da so se pogovarjali z Direkcijo za ceste in DARS-om, ki ima v planu, da bo obnavljal tisti dovoz, da imajo željo, da se naredi krožišče, ker prihaja do nesreč, tudi pod viaduktom. Občina bo prispevala za javno razsvetljavo, pločnik in kar bo pod cesto, če bo treba komunalno kaj urediti.

O participativnem proračunu pove, da imajo veliko dela, ker je bil v lanskem letu izpeljan na hitro dvakrat. Ljudje potem sprašujejo, kdaj bodo te stvari realizirane. Participativni proračun deluje tako, da bi morali lani izbrati tisto, kar bi letos naredili in se ne bi moglo realizirati lani, saj gre v proračun naslednjega leta. Letos rešujejo veliko stvari, da se tudi te želje, na primer KS Renče, kjer se rešuje primer, ki lani ni bil realiziran, izpelje letos. Skupaj z letošnjim proračunom načrtujejo enako tudi na Vogrskem, v Bukovici in Volčji Dragi. Strinja se, da če pride so sprememb, se bo potrebno pogovoriti s krajani. Veliko nerazumevanja s strani krajanov je, koliko denarja sploh je na voljo. V letošnjem participativnem proračunu je na voljo 5.000 evrov za lani izbrani projekt za letošnje leto. Kar je za nazaj, rešujejo določene stvari preko vzdrževalnih, določene preko KS, da se realizira.

* Marko Švara

Bo nadaljeval s participativni proračunom, in sicer naj bi se nekatera dela začela že jeseni. Na Vogrskem je bila izglasovana pohodna pot od hiše 121 do začetka pločnika. Se mu zdi neresno s strani podžupana, da zavrača najvišjo stopnjo demokracije, to je odločitev ljudi, ki so glasovali, in nenazadnje je imela stranka SD v programu izvedbo participativnega proračuna, čeprav je bil ta takrat dejansko že uveden, sedaj pa zavrača rezultate participativnega proračuna, ne glede, ali so mu všeč ali ne. Poleg tega je tudi večnamensko parkirišče pod Britofom, v kolikor si želi dodatno parkirišče, je potrebno pridobiti dodatna sredstva v okviru proračuna.

Zanima ga tudi glede 20. 6. 2018, ko so krajani glasovali o participativnem proračunu za leto 2018. Izglasovana sta bila dva projekta, nadstrešek nad poslovilno vežico in pešpot ob Lijaku do Lakenessa. Ali se tudi na tem kaj dela, za nadstrešek naj bi bilo potrebno gradbeno dovoljenje. Potrebno je upoštevati mnenja krajanov.

Na seji v aprilu je pohvalil, da so dobili plan občinskih sej, a se je zalomilo pri datumu seje, ki bi morala biti 24. 9. Na tej seji naj bi obravnavali predlog rebalansa proračuna. Glede na to, da je predelal polletno poročilo za 2019 in je razvidno, da je približno % realizacije prihodkov in odhodkov podoben kot prejšnja leta, ga zanima, če še razmišljajo o rebalansu.

Ker se zaključuje prenova Zadružnega doma Vogrsko, ga zanima mnenje o časovnici, se pravi, če lahko v kratkem pričakujejo obnovo notranjih prostorov, omenja se tudi dozidava, kje se bo za to dobilo sredstva.

Zasledil je, da se ustanavlja komisija za mlade. Rad bi spomnil, da je na to problematiko opozoril že v prejšnjem mandatu leta 2017, a je takratni župan povedal, da je težko pridobiti certifikat Mladim prijazna občina predvsem zaradi stanovanjskega sklada. Ali se je od takrat kaj izboljšalo?

Župan

Okrog participativnega proračuna pove še eno problematiko, in sicer je to ocena izvajanja del. Veliko teh želja, ki so bile sprejete, ni bilo v tem budgetu, zato so iskali alternative itd. Težko je rešiti, saj so vse ponudbe, ki so jih dobivali, večje od predvidenega zneska. Na participativnem proračunu že nekaj mesecev delajo intenzivno.

O planu sej pove, da ima določene obveznosti, zato je prišlo do spremembe datuma, zaradi internih del v občinski upravi.

Glede rebalansa, če bo potreben, bo proti koncu leta. Bo, če bodo dobili denar, ki ga dobivajo več noter, kot so ga namenili. Imajo veliko vlog, vprašanje pa je, kdaj bodo dobili denar. Vse je odvisno od prilivov, saj te vloge potrebujejo čas, da se realizirajo.

Pove, da so se dela na Zadružnem domu Vogrsko zamaknila, saj je bil isti izvajalec tudi na POŠ Bukovica. Zaključila se bodo v naslednjem tednu. Dodatno je bilo potrebno urediti okolico, opraviti meritve strelovodov, meteornih voda itd. Za drugo fazo je predvidena ureditev celostne okolice proti cesti in odstraniti iz stavbe vso inštalacijo, v tretji fazi pa sanacijska dela v notranjosti. S KS se dogovarjajo, da bi se to delalo po sklopih, da ne bi bili uporabniki moteni. Za dozidavo z večnamenskim prostorom je potrebno iti v pripravo projektov, narediti zbore krajanov, objekte pa bo potrebno pripraviti tako, da ima gradbeno dovoljenje, saj se drugače ne morejo pripraviti na nobene razpise.

Komisija za mlade se je res začela pripravljati za Mladim prijazno občino, saj naj bi bil to še eden od zadnjih pogojev za listino. Jih bodo še obveščali o tem, če bo še kaj potrebno. Je pa to ena od smernic, da dobijo ta certifikat.

* Radovan Rusjan

Zanima ga, kaj se dela na pločniku stari most in novi most, da se poveže Renče s pešpotjo do Bukovice in naprej.

Druga stvar je, kaj se dogaja z oskrbovalnim centrom oz. hišo dobre volje, za katero so bile že vložene pobude za projektno dokumentacijo.

O povezovalni poti med Lakenessom in to potjo, ki pelje dol, je dobil informacije, da se je naredilo le en košček, da se je zagradilo pri Mizarju, da nima ne vhoda ne izhoda, manjkata še dva mosta. Sprašuje, kako je s tem.

Glede dvoran v Renčah pove, da se res potrebuje dvorano na Vogrskem, a večino dvoran v Renčah se je naredilo s prostovoljnimi prispevki in prostovoljnim delom krajanov, tako da niso porabili veliko sredstev – balinišče, dvorana, ki je za potrebo šole, kotalkališče, nogometno igrišče. Glede pridobivanja evropskih sredstev v povezavi z dvoranami pove, da so vlagali prošnje na fundacijo za šport, so pridobili za kotalkališče za parket, naslednji razpis za urejanje dokumentacije za športni park Renče je bil zavrnjen z obrazložitvijo, da naj bi imela občina na število prebivalcev preveč pokritih površin, se pravi imajo preveč dvoran. Tako da je težko računati na evropska sredstva ravno na podlagi tega, tako da bo padlo to pod proračun.

Župan

Pove, da so pločnik prijavili na INTERREG Slovenija-Italija, projekt Grevislin. Zajema tudi ureditev brežine do mlina in do novega mosta, kjer je občina že kupila zemljišče. Celoten projekt so pregledali in malo spremenili in zmanjšali vrednost investicije. Bi pridobili 125.000 evrov, celotna investicija pa bi znašala 250.000. So morali spremeniti projekt, saj je v prvi fazi predvidel še dodatnih 80–90.000 evrov za poplavni zdi med starim mostom in mlinom. Sedaj pa predvideva sidrišča, dodatno pa se bodo prijavili na drugi razpis za protipoplavne panele. Niso pa direktni partner INTERREG projekta, ampak je MONG, oni so podpartner. Pravno mora MONG Občini Renče-Vogrsko zagotoviti denar, njima pa se potem ta povrne. Je medobčinska investicija, ki preko računskega sodišča ni najbolj zaželena, ampak takrat so bili takšni pogoji projektov, sedaj pa se je treba pogovoriti, kako izpeljati, saj ni le ta projekt med MONG in Občino Renče-Vogrsko. Ne bodo pa investirali 250.000 evrov, če ne bodo imeli zagotovljenega povračila teh 125.000.

Projektantka Bonutti je skrbela za oskrbovalni center oz. hišo dobre volje, imajo potrjene vse dokumentacije, ki so bile naročene v lanskem letu, projekt je ustavljen tudi zaradi financ in ker je predvideno, da bi si šli v oktobru vsi svetniki ogledati ta center v Miren, kako se upravlja. Je pa predvideno, da oni zgradijo stavbo in prostore, nato gre v upravljanje Domu upokojencev Nova Gorica.

Pešpot in kolesarsko pot med Lakenessom in Vipavo so začeli tako, da so se z lastniki zemljišč v industrijski coni dogovorili za razparcelacijo in zamenjavo oz. soinvesticijo za prevzem zemljišč. So v teh dogovorih prišli do tega, da oni ocenijo zemljišča, občina pa vloži denar za protipoplavni nasip, na katerem bosta tudi kolesarska pešpot in ograja, da se ne bo hodilo v industrijsko cono. Rešili so del od Poligalanta, Polidenta do Mizarja, potrebo je narediti še prehode čez vodo. Problem je bil pri lastniku pri koncu Mizarja pri Živexu, kjer je treba prečkati potok proti Martexu – je 70 m privat, kjer je bil problem o odstopu zemljišč – zahtevali veliko denarja za parcelo. Lastnik je pristal, da se jih prerazparcelira, se pošlje cenilca in se po tej ceni parcelo prevzame, da imajo povezovalno pot v celoti. Se dogovarjajo tudi z Direkcijo za vode in Hydrotejniko, ker tisti potok ni njihov in ga ne morejo vzdrževati, da bi kot občina dali elektriko, da bodo nato oni prevzeli upravljanje te brežine in iztekanje iz jezera.

Glede dvoran je bilo res veliko prostovoljnih prispevkov in dela. Trenutno je z vsemi inšpektorji in prijavami to težko, zato je potrebno objekte pravno urediti, prej kot začnejo z urejanjem in obnavljanjem. Je potrebno pridobiti gradbeno in uporabno dovoljenje za objekte, saj niso vsi vrisani, enako je za športne površine. Pravnica ima nalogo, da se naredi evidenco in seznam, da se gre v legalizacijo. Za Zadružni dom Vogrsko so to uspeli urediti. Dokumentacijo so pridobivali s pričevanjem, saj gre za star objekt, slikami itd.

* Dušan Nemec

Glede železniške postaje v Volčji Dragi pove, da je res sramota. Več kot en mesec je bil pri Eriku, ki je glede košnje dal pisno na Slovenske železnice, a še vedno ni dobil odgovora.

* Marko Furlan

Ima dva poziva krajanov. Glede lokalne ceste 1518/7 na Dombravi, kjer se že celo poletje dviguje prah z makadamske ceste proti njivam, kjer je plaža, kamor hodi mladina z avti z neprilagojeno hitrostjo. To je vznemirjanje lastninske pravice občanov Dombrave 2a, 3 in 4, ki so zbrali tudi podpise in jih dali na občino.

Župan

Pove, da so lastniki teh stavb prišli do njega. Odkar se je tam naredila plaža na Vipavi, se vozijo po tej makadamski cesti in divjajo. So dali pobudo, da bi se asfaltiralo in se naredilo malega ležečega policaja. So dali v presojo, koliko bi to stalo, če bi se dalo asfaltni tampon, čakajo mnenje in ponudbo. Mora pa dati presojo tudi Direkcija za ceste, saj gre za državno cesto.

Marko Furlan

Je dobil še eno pobudo, ki jo prebere: »Problematika ceste v zaselku proti Stari Gori. Cesta proti Stari Gori je, kadar je dež, vlaga, na odsekih zelo spolzka, na dveh odsekih je prišlo tudi že večkrat do nesreč, ko je bila cesta mokra. Cesta je tako drseča, da se drsi oz. zdrsne tudi kolesarju ali pešcu. Nekega dne je bila tudi neka ploha, potem je bilo sonce in so turisti vozili po tej cesti in nasproti je prišel avtomobil in je prišlo do nesreče, kolesarji niso noreli, sta bila oba praktično preko 60 let, posredovala je policija in reševalci tudi.« Prvi odsek je od kmetije Smodin, Vogrsko 131, do Vičičev, Vogrsko 132, drugi pa ovinek Vogrsko 151a do vrha hriba do Vogrsko 135b. Drugi ovinek bi bilo potrebno malo razširiti in asfalt rezkati oz. uporabiti metodo, ki so jo na glavni cesti proti Ozeljanu takoj naprej od avtobusne postaje Vogrsko. Stanovalci zaselka proti Stari Gori si želijo, da se omenjena problematik razreši. Podpisov niso še zbirali, a lahko da jih bodo.

Župan

Odgovori, da bodo pregledali, podobne primere pa so reševali, da se ceste najprej opere, po možnosti poščetka z železno krtačo, v skrajnem primeru pa se porezka. Pri rezkanju pa je problem, da postane cesta glasa.

* Aleš Furlan

Bi dodal, kjer je Smodin, so postavili kamenje, ki je tudi na občinski zemlji proti kontejnerjih, kjer je nastalo ozko grlo. Tomaž Gregorič je rekel, da financira meritve, tako da bi bilo prav, da se zmeri in uredi.

Želi odgovor, od kje se bodo dobila sredstva za dograditev športne dvorane v Renčah, ker po kvadraturi presegajo slovensko povprečje. Če se naveže na to, se pravi, da tudi Vogrsko ne more kandidirati za pridobitev sredstev za dvorano. Poraja se vprašanje, ali bodo sploh lahko še kaj gradili ali je bolje iti na referendum in pod drugo občino, kjer je prostora po kvadraturi lahko še dovolj.

Kar se tiče participativnega proračuna, je bil SD je res za, on pa sprašuje nekaj drugega. 5000 evrov je bilo danih na projekt, za cesto, ki se bo delala od hiše 121 do viadukta, bodo prenesena sredstva še iz izglasovanega parkirišča in bo cena postala 10.000 evrov, čeprav bi moralo biti 5.000. Enak problem je v Renčah, kjer je za postavitev luči naraslo s 5.000 na 8.000 evrov. Njegov sosed je dal noter za postavitev hidranta za 1.200 evrov, ki se ga ne da postaviti, ker je vodovod iz leta 70 in ni dovolj pritiska. Ta hidrant oz. sredstva bo potrebno dati drugam. Enako je bilo pri bivšem kandidatu za župana Vinku Jarcu, kjer je postavljen hidrant, a ko je gorel senik, pri tem hidrantu niso mogli točiti vode, ker ni bilo dovolj pritiska, so morali iti do hidranta pri Aldu Jarca. Se pravi, so postavili hidrant, ki je neuporaben. Sprašuje, kdo predloge, ki jih dajejo noter občani, ki imajo želje, ovrednoti, ker so eni projekti izvedljivi, drugi ne. Ne morejo prav vsega dati noter, saj se potem nekaj izglasuje, nato pa nastane problem. In SD gleda ravno na to.

Rad bi odgovor, koliko sredstev je bilo od nastanka občine dodeljenih po posameznih KS in posebej, koliko za infrastrukturo z zgrajenimi objekti.

V zapisnikih odborov in komisij vedno sprejemajo neke sklepe, a oni sklepov ne morejo sprejemati. Bi bilo potrebno spremeniti, saj lahko sprejemajo mnenja, pobude, ne pa sklepov. Saj če je sklep sprejet, se ga lahko poknjiži, češ, saj je bil sprejet. Komisije in odbori so posvetovalni organi svetnikov. Lahko jim da nalogo župan, a na podlagi tega, kar bo šlo na občinski svet. Zakaj je bil Odbor za okolje in prostor, pa nimajo nobenega poročila, nobenega zapisnika, kaj so tam sklepali?

Župan

Bodo pregledali, kaj je s kamenjem pri Smodinu.

Za denar za dvorane, ki se bodo zidale v občini, bodo gledali tako, da bodo ti prostori večnamenski, da se bo dalo za več razpisov, bodisi kohezijskih bodisi državnih. Se ne bo gledalo za nazaj, kakšni so bili kriteriji, saj je sedaj verjetno drugače. Problematiko pokritih objektov je vzel v osebni pregled. Problem je, ker s temi objekti upravljajo društva in ne zavod. Zato bo v naslednjih fazah potrebno ustanoviti zavod za kulturo, šport in ostale dejavnosti, ki bo prejel v upravljanje te objekte, da si jih društva ne bodo lastninila in onemogočala uporabe ostalim.

Glede participativnega proračuna ponovi problematiko, ki okoli tega nastaja. Za naprej bodo to verjetno spremenili v drugačno obliko, bo bolj usmerjen, se bo dalo neka področja, naredili bi cenik vseh stroškov v infrastrukturi, da imajo občani občutek, kaj sploh glasujejo, koliko kaj stane.

Poročilo o višini sredstev, ki so jih prejele posamezne KS, mu bodo podali pisno.

* Andraž Furlan

Podpira vse širitve športnih objektov, sej je potrebno biti ponosen na športnike, ki širijo ime občine, društev, klubov po Sloveniji in tujini.

Daje pobudo, da se uredi neko drugo dovozno pot do tega otočka na Vipavi in da se gre v legalizacijo prvega javnega kopališča v občini. Tam je veliko obiskovalcev, a ni nadzorovano, so smeti, lahko pa bi začeli razvijati turizem, z majhnim vložkom bi lahko naredili nekaj čudovitega.

Glede na to da se bližajo jesen in poplave, ga zanima, kaj bo občina naredila v povezavi s tem. Sam je naredil obhod po teh potokih, kjer je že vse zaraščeno in zapuščeno. Ali lahko občina pritisne na Hydrotehnika, da te struge očisti, da ne pride spet do katastrofe?

Kaj se dogaja glede kavarne pri zdravstvenem domu, je že kakšna ponudba ali druga ideja, kako zapolniti prostor?

Župan

Glede ureditve poti do otočka, se je pogovarjal z drugimi župani, kako to urejajo, npr. s kobariškim. Želijo tudi na upravi to urediti, tudi plovnost, kar se dogovarjajo z ostalimi občinami. V povezavi s športi na reki Vipavi je problematika, da ne bi prišlo do preobremenjenosti. Občina mora odkupiti zemljišče, ki je v neposredni bližini struge, preko Direkcije za vode narediti en projekt in elaborat za uporabo struge, dobiti soglasje in nato vložiti in urediti. Sledili bodo tudi primerni odloki, kje so vstopne in izstopne točke in kje je kopališče. Tako bodo lahko upravljali in tržili s soupravljavci.

Poplave in čiščenj strug: Hydrotehnik je dal pobude in seznam na Direkcijo za vode za sanacijo in vzdrževanje vseh vodostajnih objektov. Na direkciji se je zavleklo in so pozno dobili odobrena sredstva. Določena dela so že začeli izvajati in čistiti na Vogrskem, določena bodo še v Volčji Dragi, Renčah in Bukovici. Kaj bodo delali, jim bodo še sporočili. Občina pa ne sme posegati z zemljišča Direkcije za vode brez njihovega soglasja. V planu je bilo čiščenje hudournika v Oševljeku, saj se bo tam urejalo most, za ostalo pa še čakajo. Do košnje je že prišlo, je pa potrebno tudi občane spodbujati k temu, da ne bodo v potoke odlagali organskih smeti.

Za kavarno so štirje ponudniki za prevzem lokala, a je investicija ocenjena na okoli 70.000 €, da lokal zaživi – šankomat, hladilne omare pod šankom, napeljava, stranišča, gretje itd. Noben od teh štirih ni pripravljen investirati toliko denarja, saj ne ve, če se bo povrnil. Občina je predvidela, da bi se dalo najemnino in bi se od tega odbijalo za investicijo, bi bil pa najem za 10 let. Občina dela tudi načrte, da bi lahko urejali po fazah, npr. tlake, stranišča, notranje pregrade, s čimer bi prepolovili investicijo bodočega najemnika. Bo potrebno objaviti razpis in narediti načrte, kaj točno narediti v tistem prostoru.

* Viktor Trojer

Pove, da je na prejšnji seji dal pisno vprašanje in želel pisni odgovor. Je dobil mail le na točko 4, želi pisni odgovor tudi na prve tri.

Bi se navezal na pobudo zapisnikov komisij, da bi se jih pretipkalo, saj so določeni neberljivi.

Župan

Mu bodo podali še ostale podatke, ki mu jih še niso poslali.

Pove, da imajo diktafon in bi se lahko snemalo seje odborov, če sami to sprejmejo, in se nato pretipkalo.

Pove, da se je Odbor za okolje in prostor sestal pred sejo in ni gradiva, saj ni bilo v povezavi s sejo sveta, ampak je naredil nek plan, kaj naj bi se na njihovem področju realiziralo/investiralo. Šlo je za predloge in pobude, niso jih pa dolžni realizirati.

**Ad. 5) Sklep o razveljavitvi Sklepa o razrešitvi člana Odbora za gospodarstvo in proračun**

Župan preda besedo svetniku Viktorju Trojerju.

* Viktor Trojer

Pove, da je bilo na zadnji seji veliko polemik, različnih mnenj in stališč. Sam je imel pobudo, da bi speljali drugače, kot se je odločila politična večina, kar tudi sam ne bi bil proti, da večina, ki je v občinskem svetu, sprejme sklep, ki ga smatra kot primernega in potrebnega. A je imel na sam potek že takrat pomisleke, ki niso bili uslišani, zato je na osnovi tega izkoristil določila Statuta in Poslovnika, ki mu omogočata, da da kakršnokoli pobudo za sklep, zato predlaga, da se ta sklep o razrešitvi bivšega župana Aleša Bucika iz Odbora za gospodarstvo in proračun razveljavi. Prebere svoj predlog: »Predlog za razveljavitev dveh sklepov, sprejetih na 5. redni seji Občinskega sveta dne 11. 6. 2019. Na podlagi 18. in 26. člena Statuta ter 13. člena Poslovnika Občinskega sveta Občine Renče-Vogrsko v povezavi z določilom 112. člena Poslovnika OS, ki opredeljujejo odgovornost župana za izvajanje odločitev OS, kakor tudi za zakonitost dela OS ter dolžnost župana, da sproti opozarja OS na posledice nezakonitih odločitev in ukrepa v skladu z zakonom in Statutom občine, predlagam, da župan na prvo naslednjo redno sejo OS uvrsti na dnevni red v nadaljevanju navedena predloga o razveljavitvi sklepa OS in po razpravi sprejme dva razveljavitvena sklepa, in sicer: 1. razveljavitev sklepa o razrešitvi člana OGP g. Aleša Bucika na 5. redni seji OS. Obrazložitev: na 5. redni seji je OS pod točko 18. sprejel sklep »v Odboru za gospodarstvo in proračun se razreši Aleš Bucik«. Navedeni sklep je po mojem razumevanju Statuta in Poslovnika OS sprejel po bistvenih kršitvah Statuta in Poslovnika OS Občine Renče-Vogrsko. Župan je dal na glasovanje predlog za razrešitev člana OGP, čeprav se do te točke Komisija za mandatna vprašanja, volitve in imenovanja ni opredelila zaradi tega, ker iz prejetega gradiva za 5. občinsko sejo ni bilo razvidno oz. ni bilo predloženo dokazilo, da je g. Aleš Bucik prejel predlog za razrešitev in iz dokumentacije tudi ni bila razvidna opredelitev g. Bucika do predlagane razrešitve, kar predvideva 109. člen Poslovnika. Glasovanje tudi ni bilo izvedeno v skladu z določilom 68. člena Poslovnika, ki določa, da se najprej glasuje o utemeljitvi predloga za razrešitev in v kolikor je utemeljitev sprejeta, se potem glasuje še o razrešitvi. Glede na navedemo predlagam, da OS o predlaganem opravi razpravo in po razpravi sprejme sklep: Razveljavi se sklep, sprejet pod točko 18 na 5. redni seji OS dne 11. 6. 2019, ki se glasi »V Odboru za gospodarstvo in proračun se razreši Aleš Bucik«.« Pove, da bi še nadaljeval obrazložitev, in sicer, če pogledajo 33. člen Statuta, ki pravi: »Občinski svet lahko razreši predsednika, posameznega člana delovnega telesa občinskega sveta ali delovno telo v celoti na predlog najmanj četrtine članov občinskega sveta po predhodni utemeljitvi. Predlog novih kandidatov za člane delovnih teles občinskega sveta pripravi komisija za mandatna vprašanja, volitve in imenovanja do prve naslednje seje občinskega sveta.« Podarja, do prve naslednje seje. Nadaljuje s 6. členom Poslovnika [bere 68. člen]: »Svet lahko razreši posameznega člana delovnega telesa sveta ali delovno telo v celoti na predlog najmanj polovice članov sveta, po predhodni utemeljitvi. O utemeljitvi svet glasuje ločeno. V kolikor utemeljitev ni sprejeta svet ne obravnava razrešitve. Predlog novih kandidatov za člane delovnih teles pripravi komisija za mandatna vprašanja, volitve in imenovanja do prve naslednje seje sveta.« Nadaljuje s postopkom razrešitve in bere 109. člen Poslovnika: »Osebo, ki jo voli ali imenuje svet, se razreši postopku, ki ga določa ta poslovnik, če ni z drugim aktom določen drugačen postopek. Postopek za razrešitev se začne na predlog predlagatelja, ki je osebo predlagal za izvolitev ali imenovanje, ali na predlog najmanj ¼ članov občinskega sveta. Predlog razrešitve se vloži pri komisiji za mandatna vprašanja, volitve in imenovanja, razen če je predlagatelj razrešitve komisija sama. Predlog za razrešitev mora vsebovati obrazložitev, v kateri so navedeni razlogi za razrešitev. Predlog za razrešitev se posreduje županu. Če predlog ne vsebuje obrazložitve po določilih prejšnjega odstavka, ga župan vrne predlagatelju v dopolnitev. Predlog za razrešitev mora biti vročen osebi, na katero se nanaša, najmanj osem dni pred sejo sveta, na kateri bo obravnavan. Oseba, na katero se razrešitev nanaša, ima pravico pisno se opredeliti o predlogu razrešitve. Župan uvrsti predlog za razrešitev na prvo sejo sveta, do katere je mogoče upoštevati rok iz prejšnjega odstavka tega člena. Odločitev o razrešitvi se sprejme z enako večino, kot je določeno za njihovo imenovanje. O razrešitvi se izda pisni odpravek sklepa s pravnim poukom.« Ko je še malo gledal, če je bila okoli razrešitve že kakšna sodna praksa, je na Vrhovnem sodišču dobil sodbo po IV U 56/2012 v zadevi Razrešitev člana sveta zavoda imenovanja nadomestnega člana, postopek razrešitve. Prebere del sodbe, in sicer del obrazložitve, ki navaja: »Občinski svet je odločitev o razrešitvi na sejo uvrstil na podlagi predloga Komisije za mandatna vprašanja, volitve in imenovanja, št. 014-0006/2011 z dne 21. 10. 2011. Iz priloženega zapisnika 7. seje te komisije je razvidno, da je komisija odločala v 3 članski sestavi, kot jo predpisuje določba 15. člena, in da je predlog podala iz svoje, v določbi 15. člena Statuta navedene pristojnosti. Sodišče je v nadaljevanju preverilo tudi, ali so bile v spornem postopku razrešitve spoštovane tudi določbe Poslovnika, in ugotovilo, da so za sam postopek razrešitve relevantne določbe od 104. do 106. člena Poslovnika. Sodišče ugotavlja, da je predlog za razrešitev Komisiji za mandatna vprašanja, volitve in imenovanja podala skupina zasebnih tožilcev – doda, da so bili to svetniki – dne 28. 6. 2011 ter svoj predlog, tako kot to zahteva določba 104. člena Poslovnika tudi obrazložila. Nadalje sodišče ugotavlja, da je bila s predlogom (105. člen Poslovnika) seznanjena tudi razrešena predstavnica ustanovitelja, in sicer 29. 12. 2011 (vročilnica RB 00309 322 2 SI), in da je vabilo na 3. izredno sejo Občinskega sveta Občine Dobje prejela 3. 2. 2012, seja sveta pa je bila 9. 2. 2012. Glede na vse zgoraj navedene ugotovitve je sodišče presodilo, da je bila sporna odločitev sprejeta po postopku in na način, ki ga prepisujeta Statut in Poslovnik.« Hoče povedati to, da ni bilo speljano tako, kot je bilo treba. Predlaga, da se tisti sklep razveljavi in postopek ponovi. Nima nič proti, da se člana zamenja, le da je postopek v skladu s Statutom in Poslovnikom. Če se bodo odločili, da podprejo njegov predlog sklepa, želi, da ga ne razumejo kot poraz svetnika ali skupine svetnikov, ki je na prejšnji seji spodbijani sklep podprla, ampak veličino presoje posameznika, da se zave morebitne napake in to napako tudi popravi, ko je na to opozorjen, da pri odločanju na občinskem svetu ne uporablja argumenta moči, ampak moč argumenta. Naj razmislijo o tem, da se sklep razveljavi in ponovi postopek.

Župan preda besedo predsedniku Statutarno-pravne komisije Andražu Furlanu.

* Andraž Furlan

Pove, da so obravnavali in sprejeli sklep, da je bila razrešitev v skladu s Statutom, zakonom in Poslovnikom.

Župan odpre razpravo.

* Aleš Furlan

Iz predloga za razrešitev dveh sklepov prebere: »Župan je dal na glasovanje predlog za razrešitev člana OGP, čeprav se do te točke Komisija za mandatna vprašanja, volitve in imenovanja ni opredelila zaradi tega, ker iz prejetega gradiva za 5. občinsko sejo ni bilo razvidno oz. ni bilo predloženo dokazilo, da je g. Aleš Bucik prejel predlog za razrešitev.« Na prejšnji seji je pravnica Špela Glušič pojasnila glede vročitve, prebere iz zapisnika 5. seje,: »da je bil 22. 5. predlog o razrešitvi poslan g. Buciku na mail in po pošti, g. Bucik je na mail še isti dan odgovoril in ta mail sta prejela tudi dva občinska svetnika, ki sta tudi člana KMVVI, g. Hvalica in g. Švara. Na podlagi tega se smatra, da je bil predlog vročen. Občina pa ni dolžna dajati povratnice, da je bila stvar vročena.« Nadaljuje: »po Poslovniku ni napisano, da mora biti poslan do seje KMVVI. Zato se smatra, da se odgovor pričakuje do seje občinskega sveta.« Povzame iz zapisnika, da komisija obravnava na podlagi gradiva, ki ga prejme, in sprejme mnenje. Tako da bi morala obravnavati gradivo. Bere iz predloga za razveljavitev: »in iz dokumentacije tudi ni bila razvidna opredelitev g. Bucika do predlagane razrešitve.« Pove, da v 109. členu Poslovnika v četrtek odstavku piše, da oseba, na katero se razrešitev nanaša, ima pravico pisno se opredeliti, ni pa nujno, da to poda. Ponovno prebere isti citat iz predloga za razveljavitev in nadaljuje z branjem iz zapisnika 5. redne seje: »Radovan Rusjan pove, da mu je Aleš poslal in ga prosil, če lahko prebere njegovo videnje. Poudari, da je to videnje Aleša in ne njegovo.« Povzame, da je Aleš Bucik opisoval zgodovino, nato pa: »Sam sem se po 12 letih odgovornega dela odločil, da ne bom več kandidiral za župana, ali sodeloval pri delovanju občinskega sveta, ali občinske uprave, in se volitev 2018 nisem udeležil. Vedno sem deloval v smislu enakomernega razvoja vseh treh krajevnih skupnosti, ki je bil moto nadaljnjega razvoja. Po volitvah me je večina svetnikov prepričala, da sem postal član Odbora za gospodarstvo in proračun, da bi s svojimi izkušnjami in znanjem prispeval k nadaljnjemu hitremu razvoju Občine Renče-Vogrsko, in sem seveda pristal na sodelovanje …« Doda, da je prej zapisal, da ne bo več sodeloval: » … ne pa na odločanje.« Pove, da je bil takrat, ko se je na tej seji odločalo, v sosednji sobi na občini, ker so čakali na sejo Odbora za družbene dejavnosti. Takrat predsednik ODD Borut Zorn ni začel seje odbora, dokler se ne bi zaključila seja OGP, ker oni ne morejo obravnavati zadev na ODD, ker ne vejo, kaj so določili na OGP. To sam župan tudi ve, ker je šel dvakrat pogledat, kdaj bo zaključek. Misli, da ima vsak odbor svoj del proračuna za obravnavo in se ne more obračati na druge odbore, kaj oni odločajo. Že v tem se kaže neko odločanje in vpliv, ne le sodelovanje. Lahko gledajo tudi tako, da če so ga prosili, da vstopi v odbor, da se oni ne čutijo sposobni voditi odbora brez njega. V nadaljevanju je g. Aleš Bucik napisal: »Izgeda, da je svetovanje za nekatere neizkušene in mlade svetnike moteče.« Poudari, neizkušene in mlade svetnike, ter doda, da je predsednik OGP na prejšnji seji g. Viktor Trojer poudaril, da je Urban Martinuč strokoven, tako da njemu ni jasno, na kaj se to nanaša. Bere naprej: »Profil ljudi, ki so nesposobni in ustvarjajo konflikt s pomembnimi ljudmi, da imajo sami občutek, da so s tem pomembni, pa sem tudi že nekajkrat srečal v 12-letnem mandatu in so naredili zelo veliko družbene škode.« Pove, da je ravno s takim načinom deloval na odboru in njegova izjava je tudi bila, da bo naredil vse, da bo preprečeval delovanje in odločitve v prid občine, skratka, da bo zaviral razvoj občine. Bere: »Ta negativna tradicija je ostala še prisotna in se še nadaljuje,« v nadaljevanju pa je vse skupaj zanikal: »verjamem, da odgovorno odločate v imenu vseh občanov Občine Renče-Vogrsko.« Ne razume tega razmišljanja. Želi nadaljevati tudi o imenovanju novega člena, a ga župan opozori, da bodo to obravnavali v naslednji točki.

Florida Petelin

Ima repliko, in sicer g. Aleš govori, da so bili obveščeni, da je bil g. Aleš Bucik obveščen, da je predlagan za razrešitev. Rada bi vedela, s katerega naslova je to bilo poslano nekaterim svetnikom. Ona tega maila ni prejela, zato lahko sklepajo, da ni bilo poslano. Komisija je soglasno oblikovala sklep, da zaradi tega, ker po 109. členu Poslovnika manjka potrdilo o vročitvi, sicer so zapisali, da manjka tudi njegov odgovor, nato so videli, da odgovor ni potreben. Se pridružuje temu, da Poslovnik in 33. člen Statuta nista bila upoštevana.

Špela Glušič

Pove, da g. Trojer v predlogu omenja 68. člen Poslovnika, in opozori, da je ta člen v nasprotju s 33. členom Statuta, zato se ga ne uporablja, ampak se uporablja 109. člen Poslovnika. Glede vročitve, o kateri predsednica pravi, da je ni prejela, pove, da jih zanjo niso zaprosili, so čakali na njihovo pobudo, so pa smatrali, glede na to da sta druga dva svetnika dobila, da jih bosta o tem obvestila. Na ta način so šteli, da je bila neka povratnica o vročitvi dana. Glede na to da je bila sama obrazložitev dana tudi na seji, ko je g. Radovan Rusjan prebral mnenje, so se občinski svetniki odločili na podlagi tega in glasovali.

Florida Petelin

Njen odgovor je bil na to, da oni kot komisija niso dobili vse potrebne dokumentacije, časovno pa je bilo vse narejeno tik pred zdajci.

Špela Glušič

Pove, da po Poslovniku niso dolžni dajati potrdila o vročitvi, kar se tiče obrazložitve, lahko tisti, na katerega se razrešitev nanaša, poda obrazložitev, ni pa nujno. Oni pa bi morali ne glede na to točko obravnavati, ne more komisija reči, da ne bo obravnavala, ker ni prejela obrazložitve. Če bi želela KMVVI dobiti kakšna dodatna mnenja, bi se lahko obrnila na OGP in vprašala predsednika za mnenje. To so vse možnosti, ki jih ima komisija.

Urban Martinuč

Glede na to da se vrtijo okoli postopka, pove, kar je že zadnjič povedal, da je bil ustno obveščen, da je g. Aleš Bucik dobil obvestilo o razrešitvi, kar je povedal tudi na seji KMVVI, kjer so vsi izjavili, da o tem niso nič slišali, na občinski seji pa so ugotovili, da sta bila dva svetnika pisno obveščena s strani Aleš Bucika, tisti dan sta zamolčala, da vesta. Zakaj tega nista takrat povedala? Zgovarjati se na to, da niso imeli vseh gradiv, ni pošteno.

* Marko Švara

Večino stvari je povedal že na prejšnji seji, v koliko pa pravnica meni, da je mail dokazilo, da nekdo prejme, je slaba pravnica. Ker ugotavlja, da se oddaljujejo od bistva, ki ga je izpostavil Viktor, in ker predvideva, da večina ni prebrala te odločitve Vrhovnega sodišča, pove, da je bila tisto tožba župana zoper nezakoniti sklep občinskega sveta. Želi nadaljevati tudi o imenovanju novega člena, a ga župan opozori, da bodo to obravnavali v naslednji točki.

Župan

Kot prvo mu reče, da kvalitete delavcev uprave tukaj ne bodo presojali ali argumentirali. Kot drugo izpostavi, da je bil ta predlog podan s strani svetnikov, ki so odšli in niso bili prisotni. Sam si je prebral tisto tožbo in v njej gre za zavod, ne za občino. Nad vsemi pravili, kot sta tudi Poslovnik in Statut, je državni zakon in kot je pravnica povedala, če so si nižji v navzkrižju z višjim, tega ne morejo upoštevati. Podaril bi, da preden so na prejšnji seji karkoli obravnavali o razrešitvi in imenovanju, je bilo s strani pravne službe dobro preučeno. Postopki so bili izvedeni v skladu z zakonom, kot je podala Statutarno-pravna komisija.

Viktor Trojer predlaga odmor. Župan se odloči, da bodo imeli odmor, ko zaključijo točko.

* Aleš Furlan

Okoli tega, ali je bilo vročeno ali ne, je brezpredmetno razpravljati, ker je na prejšnji seji svetnik Radovan Rusjan prebral videnje, tako da lahko že iz tega razvidno, da je g. Aleš Bucik predlog dobil.

Viktor Trojer

Ponovi, da ne govorijo o Alešu Buciku, ampak o postopku. Ponovno apelira, naj dobro razmislijo, preden dvignejo roko. Ne gre za to, ali nekoga razrešijo in novega imenujejo, ampak da se držijo postopkov. Res ni pravnik, Špela je, ne bo sodil, ali je dobra ali slaba, a glede na polemike, ki so bile, če bi želeli, da bi stvari nekdo nevtralen razčistil, bi lahko župan ta sklep zadržal, bi ga občinski svet ponovno potrdil v takšni obliki, kot je bil zadnjič izglasovan, in potem bi župan sprožil upravni spor in sodišče bi odločilo, kdo ima prav in kdo ne, to je tista pravna pot. Oni nimajo pravne poti, da bodo o tem nekje drugje razsojali in odločali in rekli, kdo je imel prav. On kot občinski svetnik lahko predlaga karkoli, tako kot so oni zadnjič. Naslednji korak, ki ga lahko ima on ali kdo od občanov, je Nadzorni odbor, ki lahko o tem razpravlja ali ne, lahko vzame zunanje svetovalce, pravnike, ki jih bo treba plačati, da povejo, ali ima prav on ali oni.

Župan

Pove, da njihova pravna služba tudi po mnenju SPK pravi, da nima on prav. Bi pa g. Marka Švaro opomnil, da je pravnica podala vse odgovore na to točko, ki jih je zahteval, na mail mu je poslala vse obrazložitve, vse dokumente, tako da se mu zdi, da bi se za ocenjevanje kvalitet zahtevalo javno opravičilo pravnici, saj se ne ocenjuje njeno delo. Že prejšnjo sejo so se držali zakona, sedaj so ponovno vse pogledali in so se držali vseh zakonov. Ima pa on možnost, da da vse sklepe v presojo sodišču, a če je bilo pravno dvakrat pregledano, se nimajo kaj spraševati po morali in kaj je prav in kaj ne, ampak, kaj je v skladu z zakonom in kaj ne. In vse je bilo pregledano, da je po zakonu.

Marko Švara

Se zahvali pravnici za vsa mnenja, ki jih je prejel preko maila, in se iskreno opravičuje za svoje mnenje, ga pa zanima, če dejansko misli, da je mail, ki naj bi ga prejeli, veljaven.

Špela Glušič

Odgovori, da je bila vročitev opravljena v skladu s Poslovnikom, ki govori le o vročitvi. In oseba je na mail odgovorila, kar pomeni, da ji je bilo vročeno. Poslovnik ne govori, da morajo dobiti povratnico, ampak samo, da je vročeno. Na splošno pa, so sami oni podali male, na katere se jim stvari vroča, lahko bi tudi rekli, da želijo dobivati na naslov ali pridejo iskat osebno.

Župan da Sklep o razveljavitvi Sklepa o razrešitvi člana Odbora za gospodarstvo in proračun na glasovanje.

**Rezultat glasovanja:**

NAVZOČI: 15

ZA: 7

PROTI: 8

|  |  |  |
| --- | --- | --- |
|  | ZA | PROTI |
| Vanda Ožbot |  | X |
| Marko Furlan |  | X |
| Aleš Furlan |  | X |
| Boris Čoha |  | X |
| Andraž Furlan |  | X |
| Urban Martinuč |  | X |
| Žan Bric |  | X |
| Karmen Furlan |  | X |
| Marko Švara | X |  |
| Viktor Trojer | X |  |
| Jožef Hvalica | X |  |
| Dušan Nemec | X |  |
| Radovan Rusjan | X |  |
| Florida Petelin | X |  |
| Borut Zorn | X |  |

*Sklep o razveljavitvi Sklepa o razrešitvi člana Odbora za gospodarstvo in proračun ni sprejet.*

Župan ob 17:48 odredi 15-minutno pavzo. Pavza se konča ob 19:03.

**Ad. 6) Sklep o razveljavitvi sklepa o imenovanju člana Odbora za gospodarstvo in proračun**

Župan preda besedo svetniku Viktorju Trojerju.

* Viktor Trojer

Pove, da njegovi predlogi niso bili proti osebam, ampak na postopke, kako je bilo izvedeno. Meni, da postopek ni bil pravilen in v skladu s Statutom in Poslovnikom. Prebere iz svojega predloga: »Na 5. seji je OS pod točko 19. sprejel sklep »V Odboru za gospodarstvo in proračun se za preostanek mandata imenuje Irena Komar«. Sklep o imenovanju ga. Irene Komar za člana OGP za preostanek mandata je bil po mojem razumevanju Statuta in Poslovnika OS sprejet ob bistvenih kršitvah Statuta in Poslovnika OS Občine Renče-Vogrsko. V gradivu za 5. občinsko sejo je bil pod točko 19. predlog o imenovanju ga. Eme Kladnik za člana OGP za preostanek mandata. Na sami seji OS je prišlo do predloga za imenovanje drugega kandidata za člana OGP, in sicer ga. Irene Komar. Še pred glasovanjem o tej točki dnevnega reda je politična večina v OS preslišala vsa opozorila nekaterih svetnikov, da je obravnava tudi te točke v nasprotju s Statutom in Poslovnikom. OS je opravil glasovanje predloga za novega člana OGP v nasprotju z 31. členom Statuta, ki med drugim določa: Predlog kandidatov za člane pripravi komisija za mandatna vprašanja, volitve in imenovanja, v nasprotju s 33. členom Statuta, ki med drugim določa, da predlog novih kandidatov za člane delovnih teles občinskega sveta pripravi komisija za mandatna vprašanja, volitve in imenovanja do prve naslednje seje občinskega sveta. Ravno tako je bila v okviru te točke kršitev druge alineje 35. člena Statuta, ki med drugim določa, da Komisija za mandatna vprašanja, volitve in imenovanja občinskemu svetu predlaga kandidate za delovna telesa občinskega sveta in druge organe, ki jih imenuje občinski svet. Kršen je bil tudi 37. člen Statuta, ki določa, da odbori občinskega sveta v okviru svojega delovnega področja obravnavajo predloge župana in članov sveta preden o njih odloči svet in dajejo k tem mnenja in predloge. Navedbe dodatno utemeljujem na osnovi sodbe Upravnega sodišča v zadevi UPRS sodba IU 414/2015, vir: Javne informacije Slovenije, Vrhovno sodišče Republike Slovenije, ki v 2. točki obrazložitve navaja: ključno pa je tudi, da predloga kandidatov za člane komisije ni pripravila Komisija za mandatna vprašanja, volitve in imenovanja, v 11. točki obrazložitve pa med drugim navaja: izpodbijani sklep, sprejet na podlagi predloga neupravičenega predlagatelja, je nezakonit.« Glede na navedeno predlaga, da OS o predlaganem opravi razpravo in po razpravi sprejme sklep, da se sklep o imenovanju Irene Komar razveljavi. Doda, da je KMVVI kot obvezna komisija občinskega sveta opisana že v prvem odstavku 30. člena Zakona o lokalni samoupravi. Po 35. členu Statuta omenjena komisija pripravi predlog kandidatov za člane odborov in komisij OS, po 61. členu Poslovnika pa imenuje svet člane odborov in komisij na predlog KMVVI. Sklep na podlagi predloga neupravičenega predlagatelja je nezakonit. Napačna je razlaga 13. člena Poslovnika, ki v peti točki navaja, da ima član občinskega sveta pravico predlagati kandidate za člane občinskih organov, delovnih teles sveta in organov javnih zavodov, javnih podjetij in skladov, katerih ustanoviteljica ali soustanoviteljica je občina oziroma v katerih ima občina v skladu z zakonom svoje predstavnike. Poudari, na sami seji občinskega sveta, na kateri se imenuje člane komisij in odborov. To ne pomeni, da nima pravice predlagati, lahko predlaga v okviru postopka, ki teče, na sami seji pa ni on predlagatelj, je predlagatelj KMVVI. Navedeno določilo pomeni, da ima član občinskega sveta pravico preko KMVVI podati svoj predlog, predlog za odločanje na občinskem svetu pa pripravi KMVVI. KMVVI v zapisniku navede, kateri predlogi so prispeli v roku in kateri ustrezajo razpisnim pogojem. KMVVI pripravi predlog, ki je lahko predlog občinskega svetnika ali drugega predlagatelja, o katerem nato odloča občinski svet. Ta najprej odloča o predlogu KMVVI, v kolikor ta predlog ni izglasovan, se glasuje o drugih ustreznih predlogih iz zapisnika KMVVI. V kolikor noben predlog, ki je bil v okviru razpisa posredovan KMVVI in izpolnjuje pogoje, ne dobi večinske podpore občinskega sveta, se postopek razpisa ponovi. Tega oni zadnjič niso naredili, zaradi tega meni, da ni bilo vse prav. 29. člen Zakona o lokalni samo upravi pravi, da je občinski svet najvišji organ odločanja o vseh zadevah v okviru pravic in dolžnosti občine. V okviru svojih pristojnosti občinski svet imenuje in razrešuje člane nadzornega odbora ter člane komisij in odborov občinskega sveta, odloča o drugih zadevah, ki jih določata zakon in statut občine. 30. člen pravi, da ima Občinski svet komisijo za mandatna vprašanja, volitve in imenovanja, ki jo imenuje izmed članov občinskega sveta. To je edina komisija, ki je obvezna, vse ostale niso. 31. člen: Komisije in odbori občinskega sveta v okviru svojega delovnega področja v skladu s statutom občine in poslovnikom občinskega sveta obravnavajo zadeve iz pristojnosti občinskega sveta in dajejo občinskemu svetu mnenja in predloge. Predlog na seji ni bil tako narejen. Komisije in odbori občinskega sveta ter vsak član občinskega sveta lahko predlagajo občinskemu svetu v sprejem odloke in druge akte iz njegove pristojnosti. 36. člen: Občinski svet ureja svoje delo s poslovnikom, ki ga sprejema z dvotretjinsko večino navzočih članov. V statutu občine se določi način zagotavljanja javnosti dela organov občine. 64. člen: Občina sprejme svoj statut. Statut občine določa temeljna načela za organizacijo in delovanje občine, oblikovanje in pristojnosti občinskih organov razen glede organov občinske uprave, način sodelovanja občanov pri sprejemanju odločitev v občini in druga vprašanja skupnega pomena v občini, ki jih določa zakon. Statut sprejme svet z dvotretjinsko večino vseh članov. Njihov Statut v 31 členu pravi, da so delovna telesa občinskega sveta odbori in komisije. Odbori štejejo od 5 do 7 članov, komisije pa od 3 do 5 članov. Člane odborov in komisij imenuje občinski svet izmed svojih članov in največ polovico članov izmed drugih občanov. Predlog kandidatov za člane pripravi komisija za mandatna vprašanja, volitve in imenovanja. Poudarja, da predloge kandidatov članov pripravi KMVVI. Način dela delovnih teles ter razmerja med njimi in občinskimi organi se podrobneje uredijo s poslovnikom občinskega sveta. Organizacijo in delovno področje stalnih delovnih teles ter razmerja med njimi in občinskimi organi se podrobneje uredijo s poslovnikom občinskega sveta. 35. člen Statuta pravi, da ima Občinski svet komisijo za mandatna vprašanja, volitve in imenovanja, ki šteje 5 članov, katere imenuje občinski svet izmed svojih članov na prvi seji po volitvah. Komisija za mandatna vprašanja, volitve in imenovanja opravlja zlasti naslednje naloge, med drugim tudi občinskemu svetu predlaga kandidate za delovna telesa občinskega sveta in druge organe, ki jih imenuje občinski svet. Če bi veljala teza, da lahko vsak svetnik na seji predlaga, potem teh dikcij v Statutu in zakonu ne bi bilo, ampak je določeno, da je predlagatelj KMVVI, njej pa lahko predlagajo svetnik in drugi.

Župan preda besedo predsedniku Statutarno-pravne komisije Andražu Furlanu.

* Andraž Furlan

Pove, da so tudi to obravnavali in sprejeli sklep, da je bilo imenovanje v skladu z zakonom, in so dodali pripombo, da Statut in Poslovnik nista v skladu z zakonom, ki ga je potrebno upoštevati. Če je v zakonu nekaj napisano, ne morejo oni v statutu napisati drugače.

Župan preda besedo občinski pravnici Špeli Glušič.

* Špela Glušič

Želi pojasniti o tem, ali lahko občinski svetnik predlaga kandidate na sami seji. So veliko preučevali, iskali druga mnenja. Poslovnik v 13. členu daje možnost svetniku, da predlaga kandidata za člane, ni pa določen točno postopek, do kdaj in komu lahko predlagajo, zato je odprto, do kdaj lahko predlaga. Predlaga se lahko do glasovanja. Ker je luknja glede postopka, so tudi na SPK govorili, da bi se natančno določilo te pravice. Glavno je, da svetniku tega ne prepoveduje, na njih pa je, da sprejmejo ali zavrnejo.

* Urban Martinuč

Apelira na to, kar je rekel Andraž. Če je po Statutu in Poslovniku KMVVI edini, ki lahko predlaga spremembe sestav in odborov, pride do problema, ko lahko trije člani KMVVI prostovoljno zapustijo sejo. Če je to res, je nujno potrebno spremeniti Statut in Poslovnik.

* Viktor Trojer

KMVVI objavi razpis s pogoji in se zbira ponudbe. Predlagatelji so lahko občani ali svetnik. KMVVI dobi vloge, pregleda in če izpolnjujejo pogoje, med njimi oblikujejo svoje predloge, ki grejo na občinski svet.

Župan

29. člen Zakona o javni samoupravi navaja, da so najvišji organ svetniki in kaj vse svetniki sprejemajo. Z dodelitvijo te pravice KMVVI se krši ta člen in odvzame svetnikom to pravico, da imajo možnost o odločanju. Enako je bilo pri uredniškem odboru, ko so brez KMVVI spremenili člane in o njih glasovali. KMVVI je posvetilno telo svetnikov, pod točko razno lahko izglasujejo druge stvari. On kot župan je izvršitelj njihovih sklepov in če sklep ni zakonit, ga bo dal na sodišče. Oni pa imajo najvišje pravice pri sprejemanju, mora pa biti speljano z zakoni.

Radovan Rusjan

Pove, da uredniški odbor je predlog župana, ne KMVVI. Če se pogleda postopke tega, niso bili vajeni, ker je šlo vse preko komisij in odborov. Tudi na SPK so sprejeli sklep, da je treba določiti postopek, kako stvar pride do odločitev. Drugače se lahko vsakič nekdo spomni nekoga, pa četudi le zato, da se bo vlekel občinski svet. Se mu ne zdi pravi način dela. Morajo sprejeti prave postopke. Lahko tudi da bodo občinski svetniki na seji predlagali, a da bo šla stvar po postopku.

Aleš Furlan

Replika, da je Radovan Rusjan ravno to naredil pri postavitvi uredniškega odbora, ko je podajal predloge na sami seji.

Florida Petelin

Je že zadnjič povedala, da ne bi enačila uredniškega odbora, ki je v pristojnosti župana, in te situacije, ker takrat so res iskali rešitev in so vsi predlagali nove člane. KMVVI se je sklicevala na 33. člen in je uvrstila na sejo odločanje za novega člana. Preden je sprejeta razrešnica, kako naj odločajo o novem članu. 33. člen pravi: predlog novih kandidatov za člane delovnih teles občinskega sveta pripravi komisija za mandatna vprašanja, volitve in imenovanja do prve naslednje seje občinskega sveta. To pomeni, da se na eni seji enega razreši, nato pa imajo čas, da se da predlog za novega. Prej so rekli, da se KMVVI ni izrekla, da bo pripravila predlog, a v zapisniku pod 2. točko piše, da glede na odločitev OS glede prve točke iz te seje je KMVVI dolžna pripraviti predlog za nove kandidate do prve naslednje seje sveta, ker so tudi izglasovali s 5 : 0. So obljubili, da bodo naredili, nato pa je vse prišlo na naslednjo sejo.

Špela Glušič

Glede tega da KMVVI pripravi predloge do prve naslednje seje, so zadnjič govorili, ko sta bili podani točki za razrešitev in imenovanje, da ker je bil predlog na KMVVI podan in ga ni obravnavala, je bila točka podana na sejo. Oni so imeli točko, a je niso obravnavali. Bi se morali izreči, kaj bodo naredili.

Aleš Furlan

Glede predloga kandidata piše v 33. členu Statuta, da ga KMVVI pripravi do prve naslednje seje. Poudari, do naslednje seje, to je ta, ki prihaja, tako da bi oni morali predlog podat, pripraviti svoje mnenje, ker če bi sprejeli zamenjavo, bi potrebovali novo sejo, komisija bi se morala ponovno sestati samo zaradi tega.

* Marko Švara

Na dnevni red so uvrstili točko za novega člana, a kako naj glasujejo o novem članu, če še ni prišlo do razrešitve. Pravnica je dejala, da je pravica Občinskega sveta, da pripravi predlog do glasovanja. V zapisniku 5. seje piše, da župan pove, da bi morala biti vloga vložena do seje.

Župan

Obrazloži, da je šlo za točko dnevnega reda, imenovanje pa je druga stvar.

Marko Švara

Drugi odstavek 31. člena Poslovnika pravi, da pri določanju dnevnega reda svet najprej odloča o predlogih, da se posamezne zadeve umaknejo z dnevnega reda, nikjer ne piše, da morajo prodati pred samo sejo, lahko tudi na sami seji. Nenavadno je, da imajo na primer razpis za Svet zavoda OŠ Lucijana Bratkoviča Bratuša, kjer je točno naveden datum, do kdaj se lahko kdo prijave, nato pa na sami seji glasujejo o predlogu, ki sploh ni bil dan na KMVVI. Če bi bila gospa, ki je bila glasovana namesto Radovana Rusjana, ki je prejel večino glasov na KMVVI, prijavljena do datuma, a ne bi dobila podpore na KMVVI, bi lahko o njej glasovali na seji, a tega ni podala. Zakaj sploh imajo datume, če se lahko predlaga na seji? Odločba, ki so jo prej omenjali, res govori o delovni komisiji, ampak tožnik, v tem primeru župan, je trdil, da postopek ni bil pravilno izpeljan, ker ni bil imenovan član odbora, brez da bi ga predlagala komisija. Sodišče je odločilo, da ima prav tožnik, torej da je bil postopek nepravilno izpeljan. V 11. točki piše, da je obvezna KMVVI predpisana že v 30. členu Zakona o javni samoupravi, po 31. členu Statuta pripravi predlog kandidatov, po 67. imenuje občinski svet člane odborov in komisij na predlog komisije. Zato še enkrat vse poziva, da razmislijo o sklepu in ga potrdijo in ponovijo postopek. Dosedanja praksa je bila, da se upošteva odbore in komisije, imajo pa možnost zamenjave članov tudi KMVVI.

* Andraž Furlan

Ravno zaradi takih primerov so člani SPK sprejeli oz. predlagajo, da se sprejema predloge za spremembe Statuta in Poslovnika, ki ju bo pripravila pravna služba skupaj s komisijo v skladu z zakonom, ne da se že 3 ure ukvarjajo s stvarmi, ki bi morale biti jasne.

Župan da Sklep o razveljavitvi Sklepa o imenovanju člana Odbora za gospodarstvo in proračun na glasovanje.

**Rezultat glasovanja:**

NAVZOČI: 15

ZA: 7

PROTI: 8

|  |  |  |
| --- | --- | --- |
|  | ZA | PROTI |
| Vanda Ožbot |  | X |
| Marko Furlan |  | X |
| Aleš Furlan |  | X |
| Boris Čoha |  | X |
| Andraž Furlan |  | X |
| Urban Martinuč |  | X |
| Žan Bric |  | X |
| Karmen Furlan |  | X |
| Marko Švara | X |  |
| Viktor Trojer | X |  |
| Jožef Hvalica | X |  |
| Dušan Nemec | X |  |
| Radovan Rusjan | X |  |
| Florida Petelin | X |  |
| Borut Zorn | X |  |

*Sklep o razveljavitvi Sklepa o imenovanju člana Odbora za gospodarstvo in proračun ni sprejet.*

**Ad. 7) Sklep o imenovanju člana Sosveta za večjo varnost občanov**

Župan preda besedo predsednici KMVVI Floridi Petelin.

* Florida Petelin

Pove, da je komisija s strani župana prejela poziv, da naj predlagajo občinskega svetnika, ki bo postal član Sosveta za zagotavljanje večje varnosti občanov. Dobili so predlog, da bi bil to Radovan Rusjan, ki se v poslovnih aktivnostih ukvarja s prometom, zato daje komisija svetu predlog, da se ga izbere za predstavnika.

Župan odpre razpravo in pove, da so letos že imeli sklican Sosvet, v katerem so različni člani iz občine in zunanji, manjkal pa je uradno sprejet predstavnik svetnikov. Morda se bo sam sklep o varnostnem sosvetu spremenil in se bo dodalo še katerega drugega akterja. Verjetno bo pred zimo preventivno še enkrat sklical Sosvet, saj je lani bilo v zimskem času veliko kraj.

* Aleš Furlan

Ima predlog, da se spremeni odlok oz. zajame …

Župan

Ga prekine in mu pove, da lahko da to pod točko razno, pri tej točki pa izbirajo člana.

Aleš Furlan

Želi obrazložiti svoje glasovanje. Pove, da bo glasoval proti, saj ko gleda sestav, je v sosvetu 8 predstavnikov iz Renč, 1 z Vogrskega, 1 iz Volčje-Drage in komandir policijske uprave. Na Vogrskem je bilo v letu 2018 6 kraj v stanovanjske hiše, v Bukovici 1 v stanovanjski objekt, 1 v gospodinjstvo, v Volčji Dragi 1 v stanovanjski objekt. 1 v prostore trgovine, na območju Renč 6 v stanovanjske objekte. 2 v poslovni prostor. Vogrsko, Volčja-Draga in Bukovica so imeli skupaj 14 kraj, Renče 8. Njegov predlog je, da se to uravnovesi, da imajo enakomerno porazdeljene predstavnike po celotni občini. Poleg tega ga moti, da je v odloku zapisan tajnik, v sklepu pa direktor občinske uprave. V sklepu piše še, da sosvet navezuje stike s sosednjimi občinami in deluje na način, da bi bili ukrepi usklajeni na celotnem območju občine. Tudi upokojenci bi lahko bili.

Župan

Pove, da lahko vse te predloge poda pod točko razno, sedaj morajo sprejeti člana. Je pa res, da je pri sestavi prišlo do tega, da jih je veliko iz Renč – šola, predsednik Odbora družbenih dejavnosti, poveljnik Civilne zaščite, župan in direktorica. Se pa lahko sosveta udeležujejo tudi drugi. Odlok je iz leta 2008, zato se lahko da predlog, da se ga spremeni, ali pa dajo pobudo njemu, koga bi še povabili v sosvet.

Župan da sklep o imenovanju Radovana Rusjana za člana Sosveta za večjo varnost občanov na glasovanje.

**Rezultat glasovanja:**

NAVZOČI: 15

ZA: 11

PROTI: 0

|  |  |  |
| --- | --- | --- |
|  | ZA | PROTI |
| Vanda Ožbot |  |  |
| Marko Furlan |  |  |
| Aleš Furlan |  |  |
| Boris Čoha | X |  |
| Andraž Furlan | X |  |
| Urban Martinuč | X |  |
| Žan Bric | X |  |
| Karmen Furlan | X |  |
| Marko Švara | X |  |
| Viktor Trojer | X |  |
| Jožef Hvalica | X |  |
| Dušan Nemec | X |  |
| Radovan Rusjan |  |  |
| Florida Petelin | X |  |
| Borut Zorn | X |  |

*Sklep o imenovanju Radovana Rusjana za člana Sosveta za večjo varnost občanov je sprejet.*

**Ad. 8) Sklep o soglasju Glasbeni šoli Nova Gorica k porabi presežka prihodkov nad odhodki iz leta 2018**

Župan preda besedo višji svetovalki Vladki Gal Janeš.

* Vladka Gal Janeš

Pojasni 1. stavek iz gradiva, kjer piše, da je Mestna občina Nova Gorica kot sedežna občina soustanoviteljica Glasbene šole Nova Gorica ostalim občinam posredovala to gradivo kot predlog, da občinski svetniki to obravnavajo. Isto velja tudi za naslednji sklep za OŠ Kozara. Med občinami soustanoviteljicami javnih zavodov je dogovor, da sedežna občina pripravi gradivo in predlog sklepa za tiste zadeve, ki so skupne in enake vsem občinam soustanoviteljicam. Se pravi, če ima javni zavod Glasbena šola presežek, o tem odloči ustanovitelj, ker je tukaj šest soustanoviteljev, morajo vse sprejeti to določilo v enakem besedilu. Tako je MONG posredovala predlog in vse občine so morale predlog sklepa narediti na enak način. Sta pa tudi oba javna zavoda na vse občine naslovila svoje predloge, sedežna občina pa je vsem dostavila, kako naj piše, da bodo imeli vsi enako. Večina občin je sklep o soglasju že sprejela. S soglasjem se sprejema, da lahko Glasbena šola večino tega presežka porabi za nakup dveh šolskih violin s pripadajočimi lokoma in kovčkoma, ki jih uporabljajo učenci glasbene šole.

Župan preda besedo predsedniku Odbora za družbene dejavnosti.

* Borut Zorn

Pove, da so sklep obravnavali na dopisni seji in ga sprejeli v predlagani obliki.

Župan odpre razpravo. Razprave ni.

Župan da Sklep o soglasju Glasbeni šoli Nova Gorica k porabi presežka prihodkov nad odhodki iz leta 2018 na glasovanje.

**Rezultat glasovanja:**

NAVZOČI: 15

ZA: 15

PROTI: 0

|  |  |  |
| --- | --- | --- |
|  | ZA | PROTI |
| Vanda Ožbot | X |  |
| Marko Furlan | X |  |
| Aleš Furlan | X |  |
| Boris Čoha | X |  |
| Andraž Furlan | X |  |
| Urban Martinuč | X |  |
| Žan Bric | X |  |
| Karmen Furlan | X |  |
| Marko Švara | X |  |
| Viktor Trojer | X |  |
| Jožef Hvalica | X |  |
| Dušan Nemec | X |  |
| Radovan Rusjan | X |  |
| Florida Petelin | X |  |
| Borut Zorn | X |  |

*Sklep o soglasju Glasbeni šoli Nova Gorica k porabi presežka prihodkov nad odhodki iz leta 2018 je soglasno sprejet.*

**Ad. 9) Sklep o soglasju Osnovni šoli Kozara k porabi presežka prihodkov nad odhodki iz leta 2018**

Župan preda besedo višji svetovalki Vladki Gal Janeš.

* Vladka Gal Janeš

Pove, da velja enako kot je pri prejšnjem sklepu. OŠ Kozara predlaga, da se 7893 evrov porabi za nakup zunanjega otroškega igrala, ki je že dotrajano in ga je potrebno zamenjati, imajo pa še iz preteklih let presežke odhodkov in s preostalim delom bi pokrili te odhodke, da bi prišli na pozitivno nulo.

Župan preda besedo predsedniku Odbora za družbene dejavnosti.

* Borut Zorn

Pove, da so tudi ta sklep obravnavali na dopisni seji in ga soglasno sprejeli v predlagani obliki.

Župan odpre razpravo. Razprave ni.

Župan da Sklep o soglasju Osnovni šoli Kozara k porabi presežka prihodkov nad odhodki iz leta 2018 na glasovanje.

**Rezultat glasovanja:**

NAVZOČI: 15

ZA: 15

PROTI: 0

|  |  |  |
| --- | --- | --- |
|  | ZA | PROTI |
| Vanda Ožbot | X |  |
| Marko Furlan | X |  |
| Aleš Furlan | X |  |
| Boris Čoha | X |  |
| Andraž Furlan | X |  |
| Urban Martinuč | X |  |
| Žan Bric | X |  |
| Karmen Furlan | X |  |
| Marko Švara | X |  |
| Viktor Trojer | X |  |
| Jožef Hvalica | X |  |
| Dušan Nemec | X |  |
| Radovan Rusjan | X |  |
| Florida Petelin | X |  |
| Borut Zorn | X |  |

*Sklep o soglasju Osnovni šoli Kozara k porabi presežka prihodkov nad odhodki iz leta 2018 je soglasno sprejet.*

**Ad. 10) Sklep o seznanitvi s polletnim poročilom Občine Renče-Vogrsko za obdobje januar–junij 2019**

Župan pove, da niso imeli prehodov, presežkov v proračunu v tem polletju. Proračun je bil res pozno sprejet, zato so bile investicije kasneje izpeljane. Situacija je taka, da je v projektu energetske sanacije Zadružnega doma Vogrsko trenutno poplačano vse po pogodbi, a bo prišlo do prekoračitve pogodbe, ne pa tudi proračunske postavke. Bilo je naročenih več dodatnih del, ki jih ni bilo v popisu – inštalacije, meritve strelovodov, problematika, ker popisi niso bili pravilno narejeni. Sprejeli so, da bo on kot župan podpisal sklep za dodatna naročila samo za stvari, ki so bile konkretno vgrajene. Se je izvajalo popise, je prišlo do določenih presežkov pri fasadi, oknih, vratih. Potrebna je še zunanja ureditev, ki ne bo zelo draga, saj ne bodo šli v kompletno urejanje okolice, saj bo potrebno zato narediti javno naročilo. Projekt POŠ Bukovica je zaključena energetska sanacija – tisti del, ki je vezan na pridobivanje kohezijskih sredstev. Sprejeli so sklep za dodatno začasno zadolžitev za 200.000 evrov, in sicer ne zato, ker bi zmanjkalo denarja, ampak so v času presežkov, ki so jih imeli začetek leta, ko prihaja denar v občino, vezali denar, ker imajo stroške za vsak evro, ki ga imajo na banki, zato so vezali po 100.000 evrov iz meseca v mesec, da ne bi izgubljali vrednosti denarja. Zato je odobril začasno kreditiranje, in sicer zato, ker je pogoj, da se konec septembra prijavijo z vlogo za povračilo denarja, da je vse plačano. Denar je pa vezan do konca septembra in ko se sprosti, bodo pokrili posojilo. Namenili so sredstva za pripravo projektov na področjih kanalizacije in vodovodov – t. i. kanal Bilje–Renče, Renče–Velika pot, Arčoni–Lukežiči in Bazara. Projekt, ki je bil na svetu regije sprejet že pred leti. Septembra bodo dali celostno prijavo za celoten projekt in ne le vodovod, tudi kanalizacija in elektrika. Gradbeno že imajo, dal je še vlogo za 4 gradbena dovoljenja, čeprav gre pri nekaterih mestih za rekonstrukcijo in ga ne bi potrebovali. Načrtuje se tudi sanacija kanalizacije v Volčji Dragi, kjer je obvoznica. Predvideno je, da imajo vso infrastrukturo pod obvoznico že prej sprojektirajo, da dajo v pogoje pri realizaciji obvoznice. Nadaljevali s projektom Poti miru na Vinišču, kjer čakajo na odkup zemljišča. Šli so naprej s prodajo stanovanja v Lukežičih. Dan po seji imajo ogled s stanovalci, da naredijo zapisnik, kaj si želijo, bodoči lastniki, ki se zanimajo za nakup, pa so že večkrat prišli na občino se pogovarjati o tem. Šola v Bukovici je končana, vrtec pa bo v naslednjem tednu nekje. Druga dela so vezana na participativni proračun na vzdrževanje cest. Predvsem bodo gledali na to, kako bodo prihajali noter prilivi do konca leta. So začeli s pripravo projekta za most v Oševljeku, delajo na številnih lokacijah za odkup zemljišč, tam, kjer so na cesti, in za prodajo. Bodo naredili paket zemljišč, ki jih občina ne potrebuje in jih lahko proda.

Župan preda besedo predsedniku Odbora za gospodarstvo in proračun Viktorju Trojerju.

* Viktor Trojer

Pove, da so obravnavali in so bolj vsebinsko pogledali, kaj ima. Ugotovili so, da ima splošni del, bilanco odhodkov, račun finančnih terjatev in naložb, račun financiranja ter posebni del bilanca odhodkov in dohodkov in poročilo o polletni realizaciji proračuna za krajevne skupnosti. Vse je narejeno v skladu 96. členom Zakona o javnih financah, zato so sprejeli sklep, da svetu predlagajo polletno poročilo za seznanitev.

Župan da Sklep o seznanitvi s polletnim poročilom Občine Renče-Vogrsko za obdobje januar–junij 2019.

**Rezultat glasovanja:**

NAVZOČI: 14

ZA: 14

PROTI: 0

Svetnika Radovana Rusjana med glasovanjem ni v dvorani.

|  |  |  |
| --- | --- | --- |
|  | ZA | PROTI |
| Vanda Ožbot | X |  |
| Marko Furlan | X |  |
| Aleš Furlan | X |  |
| Boris Čoha | X |  |
| Andraž Furlan | X |  |
| Urban Martinuč | X |  |
| Žan Bric | X |  |
| Karmen Furlan | X |  |
| Marko Švara | X |  |
| Viktor Trojer | X |  |
| Jožef Hvalica | X |  |
| Dušan Nemec | X |  |
| Radovan Rusjan | manjka | |
| Florida Petelin | X |  |
| Borut Zorn | X |  |

*Sklep o seznanitvi s polletnim poročilom Občine Renče-Vogrsko za obdobje januar–junij 2019 je soglasno sprejet.*

**Ad. 11) Razno**

* Vanda Ožbot

Pove, da je pri vprašanjih pozabila vprašati, kako se je občinska uprava angažirala glede na ogled, ki so ga imeli Odbor za okolje in prostor glede kabla v potoku v Oševljeku. Ali so poslali kakšen dopis na Elektro Primorska, če so kabel odstranili ali postavili nov drog. Zadeva se namreč veče že veliko časa.

Župan

Pove, da je bil v kontaktu s temi ljudmi, so na oddelku že večkrat pogledali opomine in seznanitve, spet so klicali na Elektro, se zgovarjajo, kaj je od Elektro in kaj od Hydrotehnika. So jih pozvali, naj gredo tja in uredijo, občina pa brez strokovnega zunanjega sodelavca ne morejo posegati.

* Radovan Rusjan

So govorili že med odmorom, da je precej stvari, o katerih govorijo na občinskem svetu, ki so v pristojnostih krajevnih skupnosti. Daje predlog, da te zadeve urejajo KS. Veliko časa izgubljajo s cestami in luknjami. Raje naj dajo veljavo krajevnim skupnostim, predsednik pa naj da naprej predlog na Odbor za okolje in prostor, šele nato na občinski svet.

Župan

Predlog, da bi uprava koristila tudi njih. Bi pa opozoril, da morajo krajevne skupnosti kot javni zavodi obveščati javnost o sestankih in zapisnikih. Prosi, da se zapisnike pošilja tudi za nazaj, ker je na spletni strani rubrika Krajevne skupnosti, da se tam objavi.

Vanda Ožbot

Pove, da bi morali objavljati zapisnike.

Anja Nikolavčič

Pove, da imajo krajevne skupnosti same dostop za objavo zapisnikov na spletni strani, kar KS Vogrsko tudi počne, KS Renče je poslala večino stvari, KS Bukovica-Volčja Draga pa ne, zato je tudi že pozvala njihovega tajnika. Pove, da lahko ona objavlja na spletu, a morajo stvari priti do glavne pisarne.

* Viktor Trojer

Reče, da so imeli sprejet dnevni red, so se ga držali, so jih obravnavali, prišli do točke razno in se vrnili na pobude in vprašanja, tako da bi se lahko tudi on vrnil k 5. in 6. točki.

Župan se zahvali in zaključi sejo.

Seja občinskega sveta je bila zaključena ob 20. 07uri.

Zapisala:

Anja Nikolavčič

\_\_\_\_\_\_\_\_

Tarik Žigon

Župan